नई दिल्ली. अब एक और आर्मी के जवान का वीडियो वायरल हुआ है। आर्मी के जवान सिंधव जोगीदास ने खराब क्वालिटी के खाने की शिकायत की है। उसके मुताबिक, "बहुत सारी यूनिटों में खाना दिया जाता है तो सिर्फ जिंदा रखने के लिए। सबसे सस्ती सब्जी, सबसे सस्ता फ्रूट, सबसे घटिया खाना दिया जाता है।" जोगीदास ने ये भी कहा, "कुछ अफसरों ने तो जवानों को गुलाम समझ रखा है।" इससे पहले बीएसएफ के जवान तेजबहादुर यादव ने भी खराब खाने की शिकायत की थी। जो मुंह खोलता है, वो मारा जाता है...
- जोगीदास ने एक वीडियो में आरोप लगाया है, "जवानों को सब कुछ मजबूरी में करना पड़ता है। जो मुंह खोलता है, वो मारा जाता है।"
- जोगीदास के मुताबिक, उन्हें छुट्टी खत्म होने के 2 दिन बाद ड्यूटी ज्वाइन करने पर सहायक का काम करने की सजा दी गई। जब सजा मानने से इनकार किया तो उन्हें 7 दिन सेना की हिरासत में भेज दिया गया।
- जोगीदास ने कहा, "सेना के वॉट्सऐप हेल्पलाइन नंबर पर भी शिकायत की, लेकिन कोई जवाब नहीं आया।"
- जोगीदास का दावा है कि वो पीएमओ, रक्षा मंत्री और आर्मी चीफ बिपिन रावत तक भी अपनी बात पहुंचा चुके हैं, लेकिन कोई नतीजा नहीं निकला।
- पीएमओ को लेटर लिखने के बदले उनके खिलाफ ही जांच बैठा दी गई।
सेना की सफाई
- सेना के सूत्रों की मानें तो जोगीदास को पिछले साल अनुशासनहीनता के लिए कोर्ट मार्शल का सामना करना पड़ा था।
- आर्मी अफसरों के मुताबिक, जोगीदास कई बार अफसरों की नाफरमानी कर चुका है और ये वीडियो महज सेना की किरकिरी के मकसद से पोस्ट किया गया है।
- सेना के अफसरों का कहना है कि जोगीदास का सहायक व्यवस्था से कोई लेना-देना नहीं है। हालांकि, बतौर सिपाही हाउसकीपर साफ-सफाई उसकी ड्यूटी का हिस्सा है।
जोगीदास पर भी आरोप
- 2015 में जोगीदास को छुट्टी से ज्यादा वक्त घर में बिताने पर सजा मिली थी। इसके बाद उसने नौकरी छोड़ने की ख्वाहिश जाहिर की थी। लेकिन काउंसिलिंग के बाद उसने अपना इरादा छोड़ दिया।
- इसके बाद उसे रानीखेत ट्रांसफर कर दिया गया। यहां भी उसने ड्यूटी करने से इनकार किया तो उसे 7 दिनों तक आर्मी की जेल में रखा गया था।
- आर्मी अफसर ये भी कह रहे हैं कि पीएमओ को लेटर लिखने के बाद जोगीदास के आरोपों की जांच की गई थी। लेकिन उसके आरोपों में सच्चाई नहीं पाई गई।
- 28 फरवरी से उसका ट्रांसफर लेह कर दिया गया था। मगर उसने ड्यूटी ज्वाइन नहीं की।
तेज बहादुर का वीडियो हुआ था वायरल
- बीएसएफ की 29th बटालियन के जवान तेज बहादुर का वीडियो जनवरी में सोशल मीडिया में वायरल हुआ था।
- इसमें जवान ने बीएसएफ में खराब क्वालिटी का खाना दिए जाने की शिकायत की थी। इसके बाद उसे बॉर्डर पोस्ट से हटाकर प्लम्बर की ड्यूटी में लगाया गया।
- तेज बहादुर के लिए कोर्ट ऑफ इन्क्वायरी चल रही है। बीएसएफ ने उनका वीआरएस रोक दिया है। पिछले दिनों यादव का एक ओर वीडियो सामने आया था।
- इस घटना के बाद आर्मी, बीएसएफ और सीआरपीएफ जवानों के भी कुछ वीडियो सामने आए, जिनमें शिकायतों के साथ फैसिलिटी की मांग की गई थी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva